Internasionale gemeenskap ‘moenie geld aan SA skenk’ – IRV(Argieffoto) Die Instituut vir Rasseverhoudinge (IRV) het ŉ beroep op die internasionale gemeenskap gedoen om weens die regering se “gevaarlike beleidsbedoelings” nié geld aan Suid-Afrika te skenk nie. Die IRV sê om finansiële hulp aan Suid-Afrika te gee terwyl sy regering voortgaan met sy verwoestende beleid, gaan net Suid-Afrikaners se ontberinge vererger. Die instituut sê hy gaan ŉ ope brief aan die VSA, Japan, China, Duitsland, Frankryk, Engeland, Italië, Indië, Rusland, Brasilië, Kanada, Saoedi-Arabië, Spanje, Mexiko, Nederland, Suid-Korea, Australië, België, Switserland en Indonesië skryf en hulle vra om hul beursies toe te hou. Hermann Pretorius, die IRV se adjunkhoof vir beleidsnavorsing, sê die lande gaan gevra word om die skadelike uitwerking van die regering se beleid op die ekonomie en die land se vooruitsig om ŉ bestendige, billike en vooruitstrewende toekoms te bou, in gedagte te hou. Die IRV sê skenkers aan die Internasionale Monetêre Fonds (IMF) moet weet hoekom “ons land weereens op sy knieë gedwing word en waarom die land se mense, veral die armstes en kwesbaarstes, ontberinge deurmaak wat vermy kon word”. Pretorius sê die Verenigde Nasies se spesiale komitee teen apartheid het presies 43 jaar gelede vergader om te besluit hoe die internasionale gemeenskap teen die verslegtende situasie in apartheid-Suid-Afrika gaan reageer. Heelwat het intussen in die land verander – en verbeter – maar Pretorius sê dit is ŉ bespotting dat die kwesbaarste Suid-Afrikaners vier dekades later blootgestel word aan omstandighede wat herinner aan daardie tyd. Hy sê ŉ gewelddadige, onderdrukkende en vernietigende ideologie heers, ŉ minderheid word verryk en die meeste mense leef in vrees, armoede en behoeftigheid. Volgens Pretorius het die regering vroeër vandeesmaand met die IMF begin onderhandel vir ŉ reddingsboei van $4,2 miljard (byna R70 miljard). “Weens die wêreldwye ekonomiese uitwerking van die Covid-19-pandemie en die gepaardgaande regeringsbesluite om dit te hanteer, is die ekonomiese en fiskale situasie in Suid-Afrika ongetwyfeld sleg. Hieruit het die besluit deur die ANC en sy vennote in die SAKP en Cosatu om die IMF te nader, gespruit. “Die Covid-19-krisis was egter ŉ krisis bo-op verskeie ander krisisse en die kombinasie daarvan druk Suid-Afrika tot op die afgrond.” Pretorius sê die pandemie het egter nie die swakhede in die ekonomie veroorsaak of die regering se vermoë om Suid-Afrikaners se lewens te verbeter, ondermyn nie – dit het dit net blootgelê. Hy sê dit is regeringsbeleid wat gelei het tot ŉ toename in werkloosheid, onproduktiwiteit en ŉ ekonomie wat nie groei nie. Dit het ook gelei tot die onttrekking van beleggings en kapitaal uit die land, toenemende maatskaplike onrus en ontevredenheid. “Ten spyte van die ANC se eie regeringsukses voor die rigtingverandering in 2007, en sy gevolglike mislukkings, het die administrasie van pres. [Cyril] Ramaphosa hardkoppig en doelbewus geweier om die beleidskoers te verander wat die romp van die Suid-Afrikaanse skip verwoes het.” Pretorius sê dit is teen dié agtergrond dat die IRV besluit het om die IMF se belangrikste skenkers te nader.